## El Consorci de Museus salva centenars d’obres afectades per les inundacions a través d’un pla de conservació i evacuació

*** El Centre del Carme de València allotja 140 obres afectades en espais lliures d’humitats
* Un equip d’experts ha treballat juntament amb els artistes en els seus tallers per a recuperar centenars d’obres danyades
* El CCCC acull artistes que s’han quedat sense estudi per la riuada**

La Conselleria de Cultura, Educació, Universitats i Ocupació, a través del Consorci de Museus de la Comunitat Valenciana (CMCV), ha culminat la primera fase del pla d’assistència a artistes afectats per les inundacions del passat 29 d’octubre, amb el qual ha aconseguit salvar centenars d’obres.

A través del programa Cultura Resident del departament de Mediació i Educació; en col·laboració amb l’Associació Valenciana d’Artistes Visuals de la Comunitat (AVVAC) i LAVAC (Galeristes CV) s’ha posat a la disposició dels artistes un equip d’experts en restauració d’emergència i conservació preventiva.

Durant dos mesos, els conservadors s’han traslladat a una vintena de tallers per a recuperar les obres afectades. Després d’una intervenció d’emergència, el CMCV ha oferit l’embalatge i el trasllat de les obres al Centre del Carme de Cultura Contemporània (CCCC) perquè en siguen custodis temporal.

Dels 63 artistes contactats, 6 han sol·licitat salvaguardar la seua obra en el Centre del Carme, que allotja en estos moments 140 obres en espais lliures d’humitats proveïts de deshumidificadors, prestatgeries, moquetes i embalatges.

Segons el director-gerent del CMCV, Nicolás Bugeda, “este pla forma part de la labor de reconstrucció del Consell centrada, en este cas, a ajudar el sector d’artistes plàstics, que ha patit enormement les conseqüències devastadores de la riuada en els seus treballs i en les seues vides”.

Per la seua part, l’experta en conservació preventiva Ana Villalba ha assenyalat que s’ha treballat “braç a braç amb els artistes, ensenyant-los a retirar el fang i estabilitzar la floridura dels llenços perquè no torne a reproduir-se. D’esta manera s’han salvat centenars d’obres que, d’altra manera, s’haurien fet malbé”.

“A més -ha afegit Villalba- s’han sentit escoltats i emparats després d’haver patit un ‘xoc’ emocional perquè han perdut, en alguns casos, el treball i els records de tota una vida”.

**El Centre del Carme, estudi de treball per a artistes afectats**

El CMCV ha cedit les instal·lacions de la seua seu als artistes afectats per la riuada per a desenrotllar el seu treball. Així, el Centre del Carme s’ha convertit temporalment en estudi per a alguns d’ells, com l’artista Raquel Garín, qui ha perdut el seu taller de Paiporta i gran part de la seua obra ceràmica.

Altres artistes, com Juan Carlos Nadal o Nelo Vinuesa han creat les seues obres per a la mostra sobre ‘Abstracció Valenciana’ en la mateixa sala d’exposicions a on ara s’exhibixen.

**Segona fase del Pla d’assistència a artistes afectats**

El CMCV al seu torn, ha posat en marxa una segona fase del Pla d’assistència a artistes visuals afectats per la riuada, centrada en la conservació de l’obra. Els tècnics experts en conservació preventiva continuaran treballant en contacte amb els artistes per a acompanyar-los en la recuperació del seu treball.

Per a impulsar els projectes a futur dels artistes, el CMCV, en col·laboració amb la xarxa TEJA, oferix fins a finals de març estades professionals a Madrid perquè puguen establir contactes amb institucions i agents professionals.

Igualment, el CMCV manté per als pròxims mesos l’assistència als artistes afectats, l’assessorament en matèria d’ajudes per a artistes i agents culturals i les recomanacions de conservació i trasllat d’obra elaborades per l’Institut Valencià de Conservació, Restauració i Investigació (IVCR+i), que es poden consultar en la [web del Consorci](https://www.consorcimuseus.gva.es/centro-del-carmen/actividades/assistencia-a-artistes-visuals-afectats-per-la-dana/?lang=es&lang=es).

**Accions lúdiques i educatives en les poblacions afectades**

Per la seua part, l’equip de Mediació i Educació del CMCV ha desenrotllat accions encaminades a recuperar centres culturals de les poblacions inundades i posar en marxa propostes lúdiques i educatives a través de l’art.

A través d’una crida a la solidaritat, l’equip de Mediació, format pel col·lectiu Pedagogías Invisibles, ha arreplegat i traslladat desenes de llibres d’infantil, novel·la juvenil, d’assaig i d’història de l’art, per a donar a les biblioteques municipals d’Aldaia i Alfafar.

Al seu torn, s’han repartit *kits* de rescat cultural entre els veïns afectats amb activitats lúdiques per a tota la família i s’han creat tallers de creació tèxtil en el Centre de Majors de la pedania de Castellar (València).

L’equip d’Educació, a través de la xarxa PLANEA, ha creat la figura de l’assistent d’art i cultura en els centres afectats per la riuada, ha distribuït caixes de recursos per a fer projectes d’art en les escoles i ha organitzat intervencions artístiques amb la participació de professors i estudiants de la Facultat de Belles Arts de València.

Fecha: 20/01/2025